钦定古今图书集成/明伦汇编/氏族典/第602卷 > 夏侯端
## 钦定古今图书集成/明伦汇编/氏族典/第602卷 > 夏侯端

按《唐书夏侯端传》：“端，寿州寿春人，梁尚书左仆射详孙也。高祖微时，与相友。大业中，讨贼河东，表端为副。
端邃数术，帝入京师，擢秘书监。李密之降，闻东地未
有所属，端请假节招谕，乃拜大将军，为河南道招慰
使。至谯州，会亳、汴二州刺史已降王世充，道塞无所
归，麾下二千人粮尽，不忍委端去。世充遣人以淮南”
郡公、尚书、少吏部印绶召端，解所服衣以赠。端焚书
及衣，间道走宜阳，历崖峭榛莽，比到其下，仅有在者，
皆体发癯焦，人不堪视。帝悯之，复拜秘书监。出为梓
州刺史。散禄禀，周孤穷，不为子孙计。贞观元年卒。